Bursele europene au încheiat tranzacţiile de miercuri în creştere, în timp ce investitorii globali au analizat date privind inflaţia din SUA, care au fost sub aşteptări, transmite CNBC.
Indicele paneuropean Stoxx 600 a închis în creştere cu 0,6%, majoritatea sectoarelor şi burselor majore fiind în teritoriu pozitiv.
Acţiunile companiilor de utilităţi au condus câştigurile, cu o creştere cu 1,7%, în timp ce acţiunile companiilor de petrol şi gaze au scăzut cu 0,9%.
Acţiunile băncii olandeze ABN Amro au scăzut cu 6%, în ciuda raportării unei creşteri de 29% a profitului net în primul trimestru.
De asemenea, banca germană Commerzbank a raportat o creştere peste aşteptări, cu 29%, a profitului net din primul trimestru, acţiunile avansând cu 5%.
Titlurile Burberry a scăzut cu 6%, deoarece a avertizat despre o perspectivă "provocatoare" pentru prima jumătate a acestui an, după o scădere cu 34% a profitului operaţional anual în 2023.
Alte acţiuni ale unor companii producătoare de bunuri de lux au scăzut, Kering pierzând 0,7% şi LVMH 0,4%.
În SUA, indicele preţurilor de consum din aprilie - indicatorul preferat al Rezervei Federale privind inflaţia- a crescut cu 0,3% pentru luna aprilie, uşor sub prognoza de 0,4% a economiştilor intervievaţi de Dow Jones. Indicele a crescut cu 3,4% de la an la an, în conformitate cu aşteptările.
Indicele german DAX a urcat cu 0,82%, CAC 40, al bursei din Paris, cu 0,17%, iar FTSE 100, al bursei din Londra, a crescut cu 0,21%. Indicele italian FTSE MIB a avansat cu 0,61%, în timp ce IBEX 35, al bursei din Madrid, a crescut cu 1,1%.